Održavanje vučnih vozila

Obrada novog sadržaja; 3.4.2020.

**Održavanje vozila** – 41

Naučiti i odgovoriti na pitanja za ponavljanje.

Održavanje vučnih vozila obuhvaća:

• stalan nadzor,

• pranje i čišćenje,

• servisni pregled,

• kontrolni pregled,

• redovit popravak,

• izvanredno održavanje.

**Stalan nadzor** vučnog vozila obavlja strojno osoblje koje zaposjeda vučno vozilo ili na drugi način skrbi o vučnom vozilu, a u skladu s uputama za rukovanje koje propisuje posjednik ovisno o vrsti i tipu vučnog vozila.

**Pranje i čišćenje**. U sklopu radova redovitog održavanja se obavlja čišćenje, pranje i odmašćivanje onih sklopova, koji u specifičnim eksploatacijskim uvjetima, zbog prljavštine mogu biti potencijalni uzročnik požara.

Pranje i čišćenje upravljačnica i čelnih stakala - na svakom servisnom i kontrolnom pregledu.

Pranje i čišćenje strojarnice - na svakom kontrolnom pregledu.

Pranje i čišćenje vanjske oplate - najmanje jednom u tri mjeseca.

Pranje čišćenje i dezodoracija putničkog prostora motornih vlakova obavlja se u rokovima predviđenim za putničke vagone.

**Servisni pregled** vučnog vozila obavlja se na mjestu na kojem je omogućen pregled

vozila iz kanala i na kojem je moguć pristup na krov vozila.

U sklopu servisnog pregleda potrebno je:

• vizualno pregledati i provjeriti ispravnost uređaja i dopuniti zalihe pogonskog

materijala,

• pregledati i provjeriti vozni postroj, kočni sustav i druge sigurnosne i zaštitne uređaje.

**Kontrolni pregled** vučnih vozila obavlja se radi periodičke provjere ispravnosti

podsustava, sklopova i uređaja vučnog vozila prema ciklusima i u opsegu koji utvrđuje posjednik vozila.

**Redoviti popravak** vučnih vozila može biti:

• srednji popravak (SP),

• veliki popravak (VP).

**Izvanredno održavanje** vučnih vozila obavlja se radi otklanjanja nedostataka uočenih od

strane strojnog osoblja ili nedostatka uočenih tijekom redovitog održavanja. Tu također spada dezinfekcija, dezinsekcija, deratizacija i deodorizacija koja se obavlja po potrebi.

Ponavljanje

1. Što sve spada u održavanje vučnih vozila?
2. Što sve obuhvaća pranje i čišćenje vučnog vozila?
3. Gdje se vrši i što obuhvaća servisni pregled ?
4. Što je izvanredno održavanje vučnih vozila?